གཅིག་འདྲ་མིན་ན་ཇི་ལྟར་བྱའམ།ལྡེ་མིག་གཅིག་གིས་ཟྭ་གཅིག་འབྱེད་དགོས་པ་རེད།མི་མང་པོ་ཞིག་གིས་མི་རིགས་ཀྱི་ཁྱད་ཆོས་འདི་དག་སྣང་མེད་བྱེད་ཀྱི་ཡོད།དོན་དངོས་ཐོག་འདི་ནི་ནུས་ལྡན་དང་སྤྱོད་ཆོག་པའི་བདེན་ལུགས་ཤིག་རེད།འདི་ལ་གོ་འཛོལ་གསུམ་བྱུང་ཡོད་པ་སྟེ།གཅིག་ནི་དད་མོས་འདྲ་ན་གཞན་ཐམས་ཅད་གཅིག་མཚུངས་སུ་འདོད་པ།དོན་དངོས་ཐོག་དེ་འདྲ་མ་ཡིན་ཏེ།རང་རྒྱལ་དུ་དད་མོས་གཅིག་མཚུངས་ཡིན་པའི་གྲངས་ཉུང་མི་རིགས་ཀྱང་ཉུང་ཉུང་མ་རེད།དཔེར་ན་དབྱི་སི་ལན་ཆོས་ལུགས་ལ་དད་མོས་བྱེད་པའི་གྲངས་ཉུང་མི་རིགས་བཅུ་ཡོད་པ་དང་།དེ་བཅུ་བོའི་མི་རིགས་ཀྱི་གནས་ཚུལ་ཐ་དད་ཡིན་པ་རེད།ཡང་བོད་བརྒྱུད་ནང་བསྟན་ལ་དད་མོས་བྱེད་མཁན་གྱི་མི་རིགས་ཀྱང་མང་པོ་ཡོད་དེ།སོག་པོ་དང་།ཧོར་རིགས།བོད་རིགས་སོགས་ཡོད།དེ་དག་གི་གནས་ཚུལ་ཡང་ཐ་དད་རེད།གཉིས་ནི་སྐད་རིགས་འདྲ་མཚུངས་ཡིན་ན་ཐམས་ཅད་གཅིག་མཚུངས་སུ་འདོད་པ།དོན་དངོས་ཐོག་དེ་འདྲ་ཡང་མ་ཡིན་ཏེ།ད་ལྟ་རྒྱ་རིགས་དང་མན་ཇུ་རིགས།ཧའེ་རིགས་སོགས་ཚང་མས་རྒྱའི་སྐད་དང་ཡི་གེ་སྤྱོད་བཞིན་ཡོད།འོ་ན་ཁོ་ཚོའི་མི་རིགས་རང་བཞིན་གཅིག་མཚུངས་ཡིན་ནམ།གཅིག་མཚུངས་མ་ཡིན་ནོ།གསུམ་ནི་ཐོན་སྐྱེད་འཚོ་བའི་རྣམ་པ་འདྲ་ན་གཞན་ཐམས་ཅད་རང་བཞིན་གྱིས་གཅིག་མཚུངས་ཡིན་པར་འདོད་པ།དོན་དངོས་ཐོག་དེ་འདྲ་ཡང་མ་ཡིན་ཏེ།བྱང་ཕྱོགས་སུ་ཕྱུགས་ལས་གཉེར་བའི་མི་རིགས་མང་པོ་ཡོད་པ་དང་།ལྷོ་ཕྱོགས་སུ་ཞིང་ལས་གཉེར་བའི་མི་རིགས་ཀྱང་མང་པོ་ཡོད།འོན་ཀྱང་དེ་རྣམས་གཅིག་མཚུངས་མ་རེད།ཟུར་ཚད་གཞོགས་གཅིག་གི་ངོས་འཛིན་དང་གདེང་འཇོག་ལ་ཚད་བཀག་རང་བཞིན་ཡོད་པ་རེད།མི་རིགས་ཀྱི་འཕེལ་རྒྱས་ནི་ལོ་ངོ་སྟོང་ཕྲག་དང་སྟོང་ཕྲག་འགའི་ལོ་རྒྱུས་བརྒྱུད་པ་ཡིན་ཕྱིར་ཡོངས་སུ་འདྲ་བ་ཞིག་ཡིན་སྲིད་དམ།ཡོངས་སུ་མཚུངས་པར་འདོད་པ་ནི་ང་ཚོའི་རེ་སྨོན་ཡག་པོ་ཞིག་རེད།རེ་སྨོན་འདི་རིགས་ལ་ཡང་རང་བཞིན་གྱིས་ཚད་བཀག་རང་བཞིན་ཆེན་པོ་ཡོད་པ་རེད།